Louise Elholm (V), 2025-04-30:
Tak for ordet til behandlingen af det her meget omfattende lovforslag med 55 punkter og 814 sider.
Så ved man da, hvad man skal få tiden til at gå med.
Lad mig sige, at der er mange forskellige elementer i det her forslag, og jeg vil hæfte mig ved nogle få af dem, for jeg kan overhovedet ikke nå at komme igennem 55 forskellige punkter.
Det er en måde, hvorpå pensionsselskaber kan være med til at tage et ansvar for den grønne udvikling, og det er også nødvendigt, når man kigger på det behov, vi har for skovrejsning, og de mål, vi har i forhold til at få yderligere skov i Danmark.
Så det er et rigtig godt initiativ.
Så er der, som den tidligere ordfører nævnte, det her med, at Lån på Landet-ordningen permanentgøres og udvides.
Så er der et element, som jo er ret teknisk, for det handler nemlig om betalingskortinfrastruktur.
Det er jo sådan i dag, at der findes forskellige indløsere
af betalingskort, men der er kun en af dem, der tilbyder dankortet, fordi man har mulighed for at hindre, at de andre kan tilbyde dankortet som betalingsmiddel.
Her giver vi mulighed for, at der er flere indløsere, der kan indløse dankortet.
Det betyder mere konkurrence på betalingskortinfrastrukturmarkedet til gavn for både butikker og forbrugere.
Så det er faktisk et element, som jeg synes er rigtig vigtigt, altså at vi giver den her mulighed for reel konkurrence og sikkerhed for, at det bliver lettere at bruge dankortet i fremtiden.
Så det tror jeg er rigtig, rigtig vigtigt.
Så er der implementeringen af CRD VI-direktivet, som jeg forstår er sjette hvidvaskdirektiv, og CRR III-forordningen, og der er ca. 32 punkter, der omhandler det her, som f.eks. indførelse af outputgulv og lempelse og alle mulige forskellige ting, og dem vil jeg ikke gå ned i detaljer med, for det kan jeg slet ikke nå.
Så vil jeg sige, at nogle af de andre ting, som jeg har bemærket, da jeg læste lovforslaget igennem, er skærpede regler i forhold til hvidvask, som jeg ser det.
Det er bl.a. muligheden for, at man i National enhed for Særlig Kriminalitet kan supplere med ekstra personer og også juridiske personer til rådgivning i forhold til at gøre noget ved hvidvask.
Det er også, at der bliver mere gennemsigtighed i forhold til advokaters samlede klientkonti.
Det er sådan nogle konti, som advokaterne har, og med nogle af dem, men ikke alle, er de forpligtede til at oplyse til pengeinstituttet, hvem der er de reelle ejere bag.
Nu bliver de forpligtet til at levere oplysninger til pengeinstituttet om alle de reelle ejere i deres samlede klientkonti.
Det tror jeg er et rigtig godt skridt til at hindre hvidvask i fremtiden, men også til at sikre, at vi har styr på det hele.
Så det tror jeg er rigtig, rigtig gode skridt.
Der er en række andre dele i lovforslaget, f.eks. muligheden for, at unoterede skadeforsikringsselskaber kan opgøre deres regnskaber efter IFRS, som er en ny måde at gøre det på, og det er valgfrit, så det er ikke en ekstra byrde, men det gør, at de kan være konkurrencedygtige over for deres konkurrenter i Europa.
Det ser jeg som værende en positiv ting.
Så er der også nogle forskellige ting, f.eks. at man udvider kredsen af det, man kalder deltagere i lov om kapitalmarkeder.
Det skyldes, at vi i Nationalbanken er gået fra et system, der hedder Kronos, og over til et system, der hedder Target, og dermed er der rigtig mange deltagere, der bliver indirekte deltagere, og de bliver så inkluderet som deltagere, for ellers vil det ikke omfatte ret mange.
Det giver rigtig, rigtig god mening.
Så jeg vil sige, at selv om der er sindssygt mange elementer i det her, synes jeg, at det er et rigtig fornuftigt lovforslag, som vil gavne markedet.
Det kan godt være uigennemskueligt og svært at gennemskue det hele, men når man får ædt sig igennem det, synes jeg faktisk, at det er nogle rigtig gode forslag, som jeg tror på vil både hjælpe os i kampen mod hvidvask i Danmark og sikre en mere grøn omstilling og et mere konkurrencedygtigt samfund.
Derfor støtter Venstre forslaget.